ไฟแนนซ์ทูเดย์
ต้องบอกว่าขณะนี้ข้าราชการกระทรวงการคลังต่างซี้ดปากกันสุดๆ
18 ส.ค. 2554

ต้องบอกว่าขณะนี้ข้าราชการกระทรวงการคลังต่างซี้ดปากกันสุดๆ 
เพราะหากไม่มีอะไรพลิกผัน เจ๊ตุ๋ย-รวิฐา พงศ์นุชิต อดีตรองอธิบดีกรมสรรพากร และอดีตผู้ตรวจราชการกระทรวงการคลังคนดัง กิ๊บเก๋ เท่ระเบิด จะมานั่งเป็นหน้าห้อง คุณธี-ธีระชัย ภูวนาถนรานุบาล รมว.คลัง แน่นอน ในฐานะคนที่รู้งานและรุกรับเร็ว แถมเป็นเพื่อนสนิทร่วมรุ่น วปอ.กะคุณธีคนดีฝีมือไม่มีตกซะล่วย




...หลายคนอาจมึนงงสงสัยว่า “รวิฐา” คือใคร เธอคือ ไพฑูรย์ พงษ์เกษร อดีตรองอธิบดีกรมสรรพากร และโฆษกกรมสรรพากรในปี 2549 ที่ออกมายืนยันว่า การซื้อขายหุ้นชินคอร์ปทุกรายการของครอบครัวชินวัตร ไม่ต้องเสียภาษีนั่นเอง
นอกจากนี้ คาดว่าจะมีการดึงอดีตผู้บริหาร กรมสรรพากรอีกหลายคนมานั่งเป็นที่ปรึกษา รมว.คลัง แบบไม่เป็นทางการ เพื่อเสริมสร้างทีมงานด้านการคลัง ค้ำยันเก้าอี้คุณธีให้แข็งแกร่งมากขึ้น 
...กระซิบๆ เบาๆ ข้างหู โปรดรอดู ป๊ะป๋า-วิจิตร สุพินิจ อดีตผู้ว่าการ ธปท.ไว้ให้ดี คนนี้พลังมากกว่าถ่านไฟฉายตรากบซะอีก
...ด้าน พงษ์ภาณุ เศวตรุนทร์ อธิบดีกรมสรรพสามิต อยู่ในช่วงหัวเลี้ยวหัวต่อของการทำนโยบายลดภาษีน้ำมันเบนซิน และคืนภาษีรถยนต์คันแรก เพื่อวัดดวงจะได้นั่งเก้าอี้นี้ต่ออีก 1 ปี
...ส่วน สาธิต รังคสิริ อธิบดีกรมสรรพากร ที่ตอนแรกว่า จะนอนมา แต่ตอนหลังชักไม่แน่ ยิ่งการเก็บภาษีหุ้นตระกูลชินยังปิดไม่ได้ห่อไม่มิดอย่างนี้ เห็นทีต้องลุ้นกันเหนื่อย*
...ขณะที่ ประสงค์ พูนธเนศ อธิบดีกรมศุลกากร ต้องเคลียร์ฝ่ายการเมืองเหนื่อยไม่แพ้คนอื่น ต้องลุ้นห้าสิบห้าสิบว่า โค้งสุดท้ายจะออกหัวหรือก้อย